‘Julle is gewaarsku’, sê Nehawu oor nuwe vlaag infeksies(Argieffoto) Die vakbond Nehawu sê die regering het versuim om gehoor te gee aan sy waarskuwing oor ŉ toename in Covid-19-gevalle in die Nelson Mandelabaai-metrogebied, asook oor die kwesbaarheid van die gesondheidstelsel te midde van die pandemie. Kort nadat pres. Cyril Ramaphosa Donderdagaand ŉ hernieude beroep op Suid-Afrikaners gedoen het om hul gedrag te verander om ŉ tweede vlaag infeksies te voorkom – terwyl hy Nelson Mandelabaai terselfdertyd tot brandpunt verklaar het – het Nehawu gesê hy het die regering reeds in Junie tydens ŉ besoek aan die gebied hieroor gewaarsku. “Ons het aan die regering en die departement van gesondheid gesê dat die Nelson Mandelabaai-gebied ŉ tydbom is en dringende ingryping benodig,” het Nehawu in ŉ verklaring gesê. “Daar was onlangs hoofopskrifte oor oorvol hospitale, ŉ gebrek aan personeel om na pasiënte om te sien en vervalle infrastruktuur. Dis egter nie vir ons nuus nie. Ons het ons bes gedoen om die regering teen hierdie dreigende ramp te waarsku.” Ramaphosa het Donderdag gesê die Nelson Mandelabaai-metrogebied en die Sarah Baartman-distrik in die Oos-Kaap, asook die Tuinroete-distrik in die Wes-Kaap, is die streke waar die meeste infeksies in hierdie stadium aangemeld word. Verskeie hospitale in die Nelson Mandelabaai-metro het boonop ŉ toename in alkoholverwante trauma ondervind. Om die toename in infeksies in die Oos- en Wes-Kaap in bedwang te probeer hou, het die regering ŉ plan in werking gestel wat in samewerking met die Wêreldgesondheidsorganisasie (WGO) ontwikkel is. Nehawu sê die toename in nuwe infeksies moet rede tot kommer wees, asook ŉ wekroep vir Suid-Afrikaners om alle Covid-19-maatreëls getrou te volg. “Ons kwesbare gesondheidstelsel gaan nie ŉ tweede vlaag oorleef nie, gegewe die feit dat die meeste van ons fasiliteite steeds steier onder ŉ tekort aan personeel, ongereelde verskaffing van persoonlike beskermingstoerusting en ŉ tekort aan medisyne. “Ons doen ŉ beroep op die regering om weer na ons verslag te kyk wat oplossings voorstel vir die probleme in ons hospitale en klinieke.” Nehawu sê die regering gaan weereens van sy lede in die gesondheidsektor verwag om die stryd teen die koronavirus aan te voer. Dít terwyl die regering Nehawu se lede “gulsig” genoem het omdat hulle gevra het dat ŉ salarisverhoging waarop vroeër reeds ooreengekom is, steeds in werking gestel word. Die regering sê hy kan nie meer hierdie salarisverhoging bekostig nie omdat die ekonomie toenemend versleg en die situasie boonop weens die afsonderingstyd vererger is.